b'\n_START_ARTICLE_\nGlavni regenti San Marina\n_START_PARAGRAPH_\nGlavna regenta San Marina (tudi: kapitana regenta ali vladajo\xc4\x8da kapitana) sta \xc5\xbee tradicionalni kolektivni, dvo\xc4\x8dlanski \xc5\xa1ef dr\xc5\xbeave v San Marinu. Danes imata predvsem protokolarno funkcijo in nimata posebnih pooblastil._NEWLINE_Glavna regenta sta izvoljena izmed 60 svetnikov Velikega splo\xc5\xa1nega sveta, ki je zakonodajni organ San Marina. Njun mandat traja 6 mesecev, od 1. aprila do 30. septembra oziroma od 1. oktobra do 31. marca. Po prenehanju mandata je mo\xc5\xbeno ponovno imenovanje iste osebe, vendar ne prej kot po poteku treh let od prenehanja zadnjega mandata. Po eden imed glavnih regentov je izvoljen iz nasprotnih politi\xc4\x8dnih blokov. Eden od njiju predstavlja glavno mesto San Marino ter kraj Borgo Maggiore (slednji le\xc5\xbei neposredno pod mestom San Marino in ga z njim povezuje vzpenja\xc4\x8da, vendar je formalno samostojno naselje), drugi pa ostali del dr\xc5\xbeave. Umestitev kapitanov regentov vsako leto 1. aprila in 1. oktobra je predvsem velik turisti\xc4\x8dni praznik._NEWLINE_Koncept rotacije na mestu \xc5\xa1efa dr\xc5\xbeave ni bil redkost med republikami zgodnjega novega veka. Podobno so v Dubrovni\xc5\xa1ki republiki kneza izbirali vsak mesec. Prav tako ni redkost, da je \xc5\xa1ef dr\xc5\xbeave oziroma eden najvi\xc5\xa1jih dr\xc5\xbeavnih organov kolektivno sestavljen. \xc5\xbde v Rimski republiki sta na primer konzulat hkrati vr\xc5\xa1ila dva konzula. Dana\xc5\xa1nja ureditev predsedstva Bosne in Hercegovine zdru\xc5\xbeuje oba koncepta, saj ima predsedstvo kot kolektivni \xc5\xa1ef dr\xc5\xbeave tri \xc4\x8dlane, ki rotirajo na polo\xc5\xbeaju predsednika predsedstva vsakih osem mesecev._NEWLINE_Giovanni Lonferini je funkcijo glavnega regenta San Marina opravljal od oktobra 2003 do marca 2004. Ob imenovanju je imel 27 let in je bil eden najmlaj\xc5\xa1ih izvoljenih \xc5\xa1efov dr\xc5\xbeav v Evropi v zadnjem \xc4\x8dasu.'